La infana raso

eta|Nacilingvaj tradukoj de *La Infana Raso*|400x400ra
Inter multaj esperantistoj, ***La Infana Raso***, longa poemo en 25 ĉapitroj, estas rigardata kiel la ĉefverko en Esperanto de la brita (skota) poeto, verkisto kaj tradukisto William Auld (1924-2006).

Ĝi estis parte inspirite de la *The Cantos* de usona poeto Ezra Pound.

## Unua eldono 
La unua eldono de la poemo aperis en 1955 kun antaŭparolo de John Francis. Ekde tiam sekvis pluraj eldonoj.

Laŭ la redaktoroj, "*La infana raso esploras la rolon de la homa raso en la tempo kaj en la kosmo*", temo komparebla kun tiu de *Cantos* de la usona poeto Ezra Pound (kiu laŭŝajne parte inspiris la verkon de Auld), kaj *Canto General* de la ĉilia poeto Pablo Neruda. Precipe baze de 'La infana raso', la Esperantlingva verkista asocio (EVA) nomumis la aŭtoron en 1999 por la Nobel-premio pri literaturo. En sia antaŭparolo al la unua eldono, Francis skribas:
:"Ni ja povas aserti, ke nia literaturo posedas poemon, kiu kompariĝas tute favore kun siaj naciaj ekvivalentoj; ĉar jen estas verko, kiu plene respondas al la postuloj ne nur de sia propra idiomo, sed ankaŭ al tiuj de la modernaj literaturoj internaciaj".

## Tradukitaj versioj 
Pluraj nacilingvaj tradukoj de la tuta poemo estis eldonitaj, ekzemple la nederlanda de Willem A. Verloren van Themaat (*Het Kinderras*, 1982), la portugala de Leopoldo H. Knoedt (*A Raça Menina*,1992). Aliaj lingvoj en kiuj aperis versioj inkludas la anglan (*The Infant Race*), la skotan (*The Bairnlie Race*), la gaelan (*An Cinneadh Leanabail*), la francan (*La race infantile*), kaj la hungaran (*A gyermeki faj*). Fragmentoj estas eldonitaj interalie en la germana, islanda, itala.

Konstante aperas novaj versioj kaj ĉiuj estas legeblaj kaj elverŝeblaj ĉe la retpaĝoj de la Esperantlingva verkista asocio (Akademio Literatura de Esperanto). Pluraj estis surpapere publikigitaj ekzemple la nederlanda versio 'Het kinderras'. La versioj angla, skota kaj gaela estas inkluditaj en la libro *William Auld - Master Poet of Esperanto* de Girvan McKay.

## Ĝeneral-publika kritiko 
Malgraŭ ĝenerala admiro de la literatura kvalito de la verko, kelkaj konataj esperantlingvaj verkistoj kritikis la malprudan lingvaĵon kaj kontraŭklerikan sentojn esprimitajn en kelkaj versoj de la poemo. En siaj klarigaj notoj je la fino de la *tria eldono*, William Auld (kredeble kontentige) respondas al tiuj riproĉoj.
### Recenzoj
## Fragmentoj 
:*Ho kara mia,
:*jen povra testamento
:*jen mia kredo
:*espero kaj tormento:
:*mi kredas pri la
:*bonvolo de l' homaro,
:*ke iam pasos
:*kruelo kaj amaro,
:*ke iam venos
:*la regno de l' racio;
:*sed multaj larmoj
:*necesos antaŭ tio.

:*Ne estas fido nur. Subtenas faktoj.
:*Lingvo estas socia fenomeno,
:*kreaĵo de sociaj intertraktoj
:*kaj ĝin modifas la ŝanĝiĝa sceno.
:*L’epoko ne maturas. Sed bezonon
:*jam sentas kelkaj, kaj bezono trovas
:*sian rimedon, la precizan konon
:*alprenas. Kiu volas, tiu povas.
:*Kaj dum ekzistos la bezon’, ekzistos
:*la esprimilo (“ne por la futuro” —
:*ne, tamen eble ankaŭ mi asistos).
:*Ĝi estas revo pela. Kaj aŭguro.
:*Li sciis, kompreneble: “post centjaroj” —
:*ars longa… ho, sed vita estas brevis;
:*ĝi daŭras tikon de la okulharoj
:*kaj ĝi ekzistas nur se oni revis.
:*La revo estas ĉio. Kaj kuraĝo:
:*ĉar revas nur la kuraĝul’ unika.
:*Perdiĝas mil kaj mil pro la ĉantaĝo
:*de l’ ĉiutaga, mora, hermetika.
:*Li sciis, kompreneble. Kaj li fidis.
:*Kaj per la fido fakte movis monton.
:*Miraklo? Ne. Faktoroj koincidis
:*kaj frua nuno naskis la estonton. …

## Literaturo 
* La Infana Raso, poemo en 25 ĉapitroj. William Auld, eld. Chapecó: Fonto, 2008 (4a eld.). 100p.
* La infana raso. William Auld, la aŭtoro mem deklamas. Libreto kaj duobla KD. eld. Kooperativo de Literatura Foiro, 2007 (5a eld.). 100p.

## Eksteraj ligiloj 
* *La Infana Raso* en PDF
* Katalogo de Universitato de Amsterdamo
* Katalogo de Esperantomuzeo kaj Kolekto por Planlingvoj
* Katalogo de Heredaĵbiblioteko Hendrik Conscience : entajpu la vortojn "la infana raso".
* Akademio Literatura de Esperanto: www.everk.it/  (esperanto-verkistoj)
* Eltiraĵo el la gazeto *Akzente* , kun la ĉapitro 14 kaj paralela traduko en la germanan fare de Clemens J. Setz

## Referencoj 
Kategorio:Libroj de William Auld
Kategorio:Esperanto-libroj aperintaj en 1955
Kategorio:Esperanto-poeziolibroj
Kategorio:Verkoj el la originala esperantlingva literaturo
Kategorio:Skota literaturo
Kategorio:Eldonaĵoj de Eldonejo Stafeto
Kategorio:Antverpena Fikcio-libraro
Kategorio:Katalogo de Esperantomuzeo kaj Kolekto por Planlingvoj
Kategorio:Katalogo de Heredaĵbiblioteko Hendrik Conscience
Kategorio:Katalogo de Universitato de Amsterdamo